Αλκή Λάρνακας

Η Αλκή Λάρνακας ήταν κυπριακό αθλητικό σωματείο από τη Λάρνακα της Κύπρου. Ιδρύθηκε στις 10 Απριλίου του 1948. Μέχρι το Μάιο του 2014 διατηρούσε ποδοσφαιρικό τμήμα, το οποίο ανέστειλε τη λειτουργία του για οικονομικούς λόγους. Χρώματα του σωματείου είναι το κόκκινο και το μπλε. Μεγαλύτερες επιτυχίες της ομάδας είναι οι 5 συμμετοχές στον τελικό του Κυπέλλου Κύπρου, χωρίς ωστόσο να καταφέρει να κατακτήσει το τρόπαιο. Ψηλότερη θέση που κατέκτησε στο παγκύπριο πρωτάθλημα Α΄ κατηγορίας ήταν η τρίτη θέση. Τα πρώτα πέντε χρόνια (1948-1953) συμμετείχε στα πρωταθλήματα της Κυπριακής Ερασιτεχνικής Ποδοσφαιρικής Ομοσπονδίας. Το 1954 το σωματείο έγινε μέλος της Κυπριακής Ομοσπονδίας Ποδοσφαίρου (ΚΟΠ) συμμετέχοντας ανελλιπώς στα πρωταθλήματα και κύπελλα υπό την αιγίδα της ομοσπονδίας έως το 2014. Η ομάδα είχε 43 συμμετοχές στην Α΄ κατηγορία Κύπρου, όντας στη δωδέκατη θέση στη σχετική κατάταξη. Επιπλέον, το 1979 συμμετείχε για μοναδική φορά σε ευρωπαϊκή διοργάνωση, στο Κύπελλο ΟΥΕΦΑ 1979-1980.

 Η Αλκή ιδρύθηκε στις 10 Απριλίου 1948. Την περίοδο εκείνη, η Ελλάδα διάνυε μια περίοδο ενόπλων συγκρούσεων λόγω της διαμάχης μεταξύ δεξιών και αριστερών στον Ελληνικό Εμφύλιο. Η κατάσταση στην Ελλάδα μεταφέρθηκε και στην Κύπρο, διεισδύοντας τόσο στην πολιτική ζωή του τόπου, όσο και στον αθλητισμό, καθώς οι περισσότεροι αθλητικοί παράγοντες ασχολούνταν επίσης με την πολιτική. Υπήρχε εχθρική στάση έναντι αθλητών αριστερών φρονημάτων στις περισσότερες πόλεις της Κύπρου, οι οποίοι είτε εκδιώχθηκαν είτε αποχώρησαν από τις ομάδες τους, ιδρύοντας νέες. Το 1948 υπήρξε η μεγαλύτερη διάσπαση του κυπριακού ποδοσφαίρου. Έτσι, στη Λάρνακα, αριστεροί αθλητές και παράγοντες μαζί με ανένταχτους πολίτες της πόλης, ίδρυσαν την Αλκή. Η ιδρυτική συνάντηση έγινε στο κεντρικό παραλιακό μέτωπο της πόλης, στις Φοινικούδες, στο κινηματοθέατρο ΠΑΤΕ (το σημερινό Σαν Χωλλ). Προεδρεύων της ιδρυτικής συνέλευσης ήταν ο γιατρός Αννίβα Φράνσις. Στη συνέλευση συμμετείχαν 500 άτομα, εκ των οποίων 100 ήταν μέλη της Ε.Π.Α. Λάρνακας και 20 του Πεζοπορικού Λάρνακας. Αρκετοί από τους ποδοσφαιριστές που επάνδρωσαν τα πρώτα χρόνια την Αλκή προέρχονταν από τις άλλες δύο ομάδες της Λάρνακας, την ΕΠΑ και τον Πεζοπορικό, χωρίς να είναι κατ' ανάγκη αριστερών φρονημάτων. Εγκατέλειψαν τις ομάδες τους επειδή ήταν δυσαρεστημένοι που δεν αγωνίζονταν και βρήκαν ποδοσφαιρική στέγη στην Αλκή που μόλις είχε ιδρυθεί. Η ομάδα ονομάστηκε Αλκή, που σημαίνει σωματική δύναμη, ευρωστία, ρώμη, σφρίγος. Επίσης, αποφασίστηκαν το κόκκινο και το μπλε ως χρώματα της ομάδας. Τον επόμενο μήνα, ο Γυμναστικός Σύλλογος «Ο Ζήνων» (ΓΣΖ) σε γενική συνέλευση, απαγόρευσε στην Αλκή να χρησιμοποιεί το στάδιο της Λάρνακας (Παλιό Στάδιο ΓΣΖ). Αντίστοιχη πρόταση για αποκλεισμό Τούρκων και καθολικών απορρίφθηκε. Στην ίδια γενική συνέλευση, τα μέλη του ΓΣΖ, τροποποίησαν σχετικό άρθρο του καταστατικού και απαγόρευαν στο μέλλον την εγγραφή μελών αν προηγουμένως δεν είχαν υπογράψει δήλωση πως «έχουν κλεισμένη μέσα τους την Ελλάδα», απαγορεύοντας ουσιαστικά σε αριστερούς να είναι μέλη του ή να αθλούνται στο γήπεδό του.Παρόμοια ατμόσφαιρα έναντι αθλητών αριστερών φρονημάτων επικρατούσε και σε άλλες πόλεις της Κύπρου. Το 1948 υπήρξε η μεγαλύτερη διάσπαση του κυπριακού ποδοσφαίρου. Από αυτή τη διάσπαση προέκυψαν διαδοχικά από τον Μάρτιο μέχρι και τα τέλη του 1948 νέα σωματεία σε διάφορες περιοχές της Κύπρου ( η Νέα Σαλαμίνα στην Αμμόχωστο, ο Ορφέας και η Ομόνοια στη Λευκωσία, ο Α.Σ. Κερύνειας κ.ά. ). Λόγω των αριστερών φρονημάτων των μελών τους, η Αλκή και τα υπόλοιπα σωματεία δεν γίνονταν δεκτά στις τάξεις της ΚΟΠ και έτσι προχώρησαν το Δεκέμβριο του 1948 στην ίδρυση μιας νέας ποδοσφαιρικής ομοσπονδίας, της Κυπριακής Ερασιτεχνικής Ποδοσφαιρικής Ομοσπονδίας (ΚΕΠΟ). Η ΚΕΠΟ διοργάνωνε δικά της πρωταθλήματα και κύπελλα, και έγινε αφορμή για να στραφούν στα γήπεδα χιλιάδες νέοι φίλαθλοι. Οι αγώνες του πρωταθλήματος της ΚΕΠΟ προσέλκυαν πολύ περισσότερους φιλάθλους από αυτούς της ΚΟΠ. Μεταξύ των ομάδων που συμμετείχαν στην ΚΕΠΟ συμπεριλαμβανόταν και η Αλκή ( οι υπόλοιπες ήταν η Νέα Σαλαμίνα στην Αμμόχωστο, η Ομόνοια και ο Ορφέας στη Λευκωσία, ο ΑΜΟΛ στη Λεμεσό (που το 1951 μετονομάστηκε σε Ανταίο) και ο Νέος Αστέρας στη Μόρφου ). Η Αλκή, μαζί με τα υπόλοιπα σωματεία της ΚΕΠΟ, τάχθηκε υπέρ της ενοποίησης του κυπριακού ποδοσφαίρου. Μάλιστα προσπαθούσαν επί τρία συνεχόμενα χρόνια να πείσουν την ΚΟΠ να τα δεχθεί ως μέλη της, χωρίς όμως επιτυχία καθώς οι παράγοντες της έτερης ομοσπονδίας αρχικά κράτησαν εχθρική στάση σε κάθε πρόταση ενοποίησης. Το καλοκαίρι του 1953 όλοι σχεδόν οι κορυφαίοι αθλητικοί παράγοντες της εποχής τάσσονταν υπέρ της ενοποίησης του κυπριακού ποδοσφαίρου. Τον Αύγουστο του 1953, η Αλκή και μαζί με άλλα σωματεία της ΚΕΠΟ υπέβαλλαν κοινή αίτηση στην ΚΟΠ για εγγραφή στη δύναμη της ως σωματεία Α΄ κατηγορίας, η οποία έγινε δεκτή για τη Νέα Σαλαμίνα, την Ομόνοια και τον Ανταίο όχι όμως και για την Αλκή και τον Ορφέα, πράξη που εκλήφθηκε ως συνέχεια της πολεμικής έναντι των ομάδων της ΚΕΠΟ. Τελικά η Αλκή εντάχθηκε στην ΚΟΠ το επόμενο έτος από κοινού με τον Ορφέα. Το πρώτο διοικητικό συμβούλιο της Αλκής ήταν: Δρ. Αννίβας Φράνσις (πρόεδρος) Γεώργιος Πιτσιλλής (γραμματέας) Στέλιος Παμπαλλή (ταμίας) Γεώργιος Τρίγκος (έφορος και βιβλιοθηκάριος) Μιχαλάκης Κυριακίδης-Σκαλιστής (έφορος) Ρουπέν Περπεριάν (έφορος) Π. Ν. Πετρόπουλος (σύμβουλος) Ονώριος Χ Ιωάννου (σύμβουλος) Πρωταθλήματα και κύπελλα ΚΕΠΟ Στα πέντε πρωταθλήματα της ΚΕΠΟ, η Αλκή δεν κατάφερε να κατακτήσει κάποιο τίτλο. Για την περίοδο 1948-49 δεν υπάρχουν στοιχεία. Παγκύπριο Πρωτάθλημα και Κύπελλο Περίοδος 1954-1959 Η Αλκή εντάχθηκε στην ΚΟΠ στις 24 Σεπτεμβρίου 1954, μαζί με την ΠΑΕΚ Κερύνειας και τον Ορφέα Λευκωσίας και συμμετείχε στη Β΄ κατηγορία 1954-55. Την περίοδο 1956-57 τερμάτισε στην πρώτη θέση του ομίλου της και έδωσε αγώνες μπαράζ με τον πρωταθλητή του άλλου ομίλου, Απόλλων Λεμεσού. Νικητής των μπαράζ αναδείχθηκε ο Απόλλωνας και έτσι η Αλκή συνέχισε στη Β΄ κατηγορία.Την περίοδο 1959-60 συμμετείχε στους αγώνες μπαράζ για την ανάδειξη του πρωταθλητή Β΄ κατηγορίας με αντίπαλο την Ένωσις Αγίων Ομολογητών. Κέρδισε στον πρώτο αγώνα στο παλιό ΓΣΖ με 6-1, ενώ ηττήθηκε στο δεύτερο με 4-3 κατακτώντας το πρωτάθλημα και την άνοδο στην Α΄ κατηγορία. Στο Κύπελλο Κύπρου συμμετείχε για πρώτη φορά την περίοδο 1958-59 (δεν είχε διεξαχθεί τις προηγούμενες τρεις περιόδους) και αποκλείστηκε από τον Α΄ γύρο. 1Η Β΄ κατηγορία ήταν χωρισμένη σε 3 ομίλους. Η Αλκή συμμετείχε στον όμιλο Λάρνακας-Αμμοχώστου. 2Η Β΄ κατηγορία ήταν χωρισμένη σε 2 ομίλους. Η Αλκή συμμετείχε στον όμιλο Λευκωσίας-Λάρνακας-Κερύνειας. Δεκαετία 1960-1969 Την περίοδο 1959-60 κατέκτησε το πρωτάθλημα Β΄ κατηγορίας, εξασφαλίζοντας παράλληλα και το εισιτήριο ανόδου στην Α΄ κατηγορία για πρώτη φορά στην ιστορία της. Στις πρώτες συμμετοχές της στην ανώτατη κατηγορία τερμάτιζε στις τελευταίες θέσεις του βαθμολογικού πίνακα, με εξαίρεση τις περιόδους 1966-67 και 1967-68 που τερμάτισε στην 7η και 6η θέση αντίστοιχα. Την περίοδο 1962-63 τερμάτισε στην τελευταία θέση. Συμμετείχε σε αγώνες μπαράζ με την ενδέκατη ομάδα, Ορφέα και τον πρωταθλητή της Β΄ κατηγορίας 1962-63, Πανελλήνιο. Η νικήτρια ομάδα συνέχιζε στην Α΄ κατηγορία 1963-64 ενώ οι άλλες δύο υποβιβάζονταν στη Β΄ κατηγορία. Η Αλκή τερμάτισε στην 1η θέση και παρέμεινε στην κατηγορία.Πολύ καλύτερες ήταν οι πορείες της ομάδας στο κύπελλο Κύπρου. Την περίοδο 1966-67 έφτασε μέχρι τον τελικό, αλλά έχασε το τρόπαιο από τον Απόλλων Λεμεσού. Ο τελικός διεξήχθη στο παλιό στάδιο Γ.Σ.Π. στις 2 Ιουλίου 1967 και η Αλκή ηττήθηκε με 1-0. Επίσης, έφτασε άλλες 3 φορές στα ημιτελικά της διοργάνωσης. Την περίοδο 1963-64 τo πρωτάθλημα διακόπηκε τον Δεκέμβριο του 1963 λόγω των δικοινοτικών διαταραχών και δεν συνεχίστηκε ποτέ. Η ΚΟΠ, όταν ομαλοποιήθηκαν οι συνθήκες, προχώρησε στη διοργάνωση του κυπέλλου Κύπρου, αλλά δεν δήλωσαν συμμετοχές όλες οι ομάδες. Μία εξ αυτών που απείχαν ήταν και η Αλκή. Δεκαετία 1970-1979 Η δεκαετία 1970-1979 αποτελεί την πιο πετυχημένη στην ιστορία της ομάδας. Συμμετείχε 3 φορές στον τελικό του κυπέλλου, αλλά δεν κατάφερε να κατακτήσει το τρόπαιο. Επιπλέον, την περίοδο 1978-79 κατέκτησε την τρίτη θέση, την υψηλότερη στην ιστορία της και την περίοδο 1974-75 την τέταρτη θέση, τη δεύτερη ψηλότερη θέση στην ιστορία της. Επιπρόσθετα, την περίοδο 1978-79, τερματίζοντας στην 3η θέση, εξασφάλισε συμμετοχή σε ευρωπαϊκή διοργάνωση, για πρώτη και μοναδική φορά στην ιστορία της. Την περίοδο 1969-70, η Αλκή συμμετείχε για δεύτερη φορά σε τελικό. Αντίπαλος της ήταν ο συμπολίτης της Πεζοπορικός Λάρνακας. Ο τελικός διεξήχθη στο παλαιό στάδιο Γ.Σ.Π. στις 3 Μαΐου 1970. Η Αλκή έχασε με 2-1. Η επόμενη φορά που συμμετείχε σε τελικό ήταν την περίοδο 1975-76. Ο τελικός έγινε στις 27 Ιουνίου 1976 και για πρώτη φορά στο Τσίρειο Στάδιο, με αντίπαλο τον ΑΠΟΕΛ. Η Αλκή έχασε με 6-0, που εξακολουθεί να είναι το δεύτερο μεγαλύτερο σκορ σε τελικό κυπέλλου Κύπρου. Η Αλκή κατόρθωσε να συμμετάσχει στον τελικό και την επόμενη χρονιά. Ο τελικός διεξήχθη στο παλαιό στάδιο Γ.Σ.Π. στις 12 Ιουνίου 1977. Αντίπαλος ήταν ο Ολυμπιακός Λευκωσίας, από τον οποίο ηττήθηκε με 2-0. Ευρωπαϊκή συμμετοχή Την περίοδο 1978-79 η Αλκή τερμάτισε στην τρίτη θέση, η οποία την τότε εποχή δεν εξασφάλιζε συμμετοχή σε ευρωπαϊκή διοργάνωση. Ωστόσο, στη δεύτερη θέση είχε τερματίσει ο ΑΠΟΕΛ, ο οποίος είχε κερδίσει και το κύπελλο και ως εκ τούτου θα συμμετείχε στο Κύπελλο Κυπελλούχων. Έτσι, η τρίτη ομάδα της τελικής βαθμολογίας του πρωταθλήματος, Αλκή, εξασφάλιζε συμμετοχή στον πρώτο γύρο του Κυπέλλου ΟΥΕΦΑ 1979-80. Αντίπαλος της Αλκής ήταν η Ντιναμό Βουκουρεστίου. Ο πρώτος αγώνας έγινε στις 19 Σεπτεμβρίου 1979 στο Βουκουρέστι, με την Αλκή να χάνει με 3-0. Ο επαναληπτικός πραγματοποιήθηκε στις 4 Οκτωβρίου 1979 στο Παλιό ΓΣΖ παρουσία 3000 θεατών. Η Αλκή πέρασε εφιαλτικό απόγευμα, δεχόμενη την ήττα με 9-0. Δεκαετία 1980-1989 Αν και η δεκαετία 1980-1989 ξεκίνησε με συμμετοχή σε ακόμη ένα τελικό κυπέλλου, η πορεία της ομάδας ήταν απογοητευτική. Την περίοδο 1979-80 συμμετείχε για πέμπτη και τελευταία φορά στον τελικό κυπέλλου. Αντίπαλος αυτή τη φορά ήταν η Ομόνοια. Ο τελικός έγινε στις 29 Ιουνίου 1980 στο Μακάρειο Στάδιο. Η Αλκή ηττήθηκε με 3-1. Ήταν η τελευταία φορά που η ομάδα διεκδίκησε τρόπαιο. Την περίοδο 1980-81, η Αλκή τερμάτισε στη 13η και προτελευταία θέση της βαθμολογίας, με αποτέλεσμα να υποβιβαστεί στη Β΄ κατηγορία για πρώτη φορά στην ιστορία της. Η Αλκή ισοβάθμησε με άλλες 3 ομάδες. Μέχρι την τελευταία αγωνιστική διεκδικούσε την παραμονή της. Χρειαζόταν μόλις ένα βαθμό, αλλά ηττήθηκε από τον αδιάφορο Απόλλωνα. Παράλληλα, ΑΕΛ και ΕΠΑ έφεραν ισοπαλία και οι Κεραυνός, Ομόνοια Αραδίππου και Ολυμπιακός κέρδισαν, με αποτέλεσμα να προκύψει τετραπλή ισοβαθμία μεταξύ ΕΠΑ, Ολυμπιακού, ΑΕΛ και Αλκής, με την Αλκή να υστερεί έναντι των υπολοίπων.Την περίοδο 1981-82 κατέκτησε για δεύτερη φορά το πρωτάθλημα Β΄ κατηγορίας και παράλληλα εξασφάλισε την επιστροφή της στην ανώτατη κατηγορία. Ακολούθως, η ομάδα τερμάτιζε στα μέσα και χαμηλά στρώματα της βαθμολογίας, χωρίς να κινδυνέψει με υποβιβασμό. Ωστόσο, την περίοδο 1987-88 τερμάτισε στη 15η θέση και υποβιβάστηκε ξανά. Δεκαετία 1990-1999 Τη δεκαετία 1990-1999 η Αλκή τερμάτιζε συνήθως στις τελευταίες θέσεις της βαθμολογίας, με ψηλότερη θέση την 9η. Την περίοδο 1991-92 τερμάτισε 13η και διαβαθμίστηκε. Παρέμεινε στη Β΄ κατηγορία για τρεις συνεχόμενες περιόδους έως την περίοδο 1994-95 που τερμάτισε στη δεύτερη θέση και προβιβάστηκε στην Α΄ κατηγορία. Στο κύπελλο έφτασε μόνο μια φορά στα προημιτελικά, ενώ τις υπόλοιπες περιόδους δεν προχώρησε πέρα από το Β΄ γύρο. Δεκαετία 2000-2009 Τη δεκαετία 2000-2009 η Αλκή υποβιβάστηκε 3 φορές στη Β΄ κατηγορία, ενώ τις περιόδους που παρέμεινε στην ανώτατη κατηγορία πάλευε για αποφυγή του υποβιβασμού. Την περίοδο 2000-01 κατέκτησε το πρωτάθλημα Β΄ κατηγορίας για τρίτη φορά. Στο κύπελλο Κύπρου δεν είχε κάποια διάκριση. Περίοδος 2010-2014 Την περίοδο 2009-10 η Αλκή κατέκτησε για τέταρτη και τελευταία φορά το πρωτάθλημα Β΄ κατηγορίας. Μάλιστα, για πρώτη και μοναδική φορά οι ομάδες της πόλης της Λάρνακας αγωνίστηκαν μαζί στη Β΄ κατηγορία, με την ΑΕΚ Λάρνακας να τερματίζει στη δεύτερη θέση, πίσω από την Αλκή. Στη συνέχεια ακολούθησαν 4 συνεχόμενες περίοδοι στην ανώτατη κατηγορία. Τις πρώτες τρεις περιόδους τερμάτισε κατά σειρά στη 10η, 8η και 9η θέση, χωρίς να κινδυνέψει με υποβιβασμό. Μάλιστα, την περίοδο 2012-13, για πρώτη φορά ένας ποδοσφαιριστής της Αλκής, ο Μπερνάρντο Βασκονσέλος, αναδείχθηκε πρώτος σκόρερ του πρωταθλήματος.Ωστόσο, λόγω τεράστιων οικονομικών προβλημάτων, την περίοδο 2013-14 τιμωρήθηκε πριν από την έναρξη του πρωταθλήματος με αφαίρεση βαθμών και απαγόρευση μετεγγραφών για ποδοσφαιριστές άνω των 21 ετών. Η Αλκή συμμετείχε στο πρωτάθλημα με ποδοσφαιριστές κάτω των 21 ετών και κατάφερε να φέρει μόνο δύο ισόπαλα αποτελέσματα. Κατά τη διάρκεια της περιόδου δεχόταν συνεχώς αφαιρέσεις βαθμών, με αποτέλεσμα να τελειώσει το πρωτάθλημα με -39 βαθμούς. Το τελευταίο ιστορικό παιχνίδι της ομάδας έγινε στις 19 Μαρτίου 2014 στο Νέο ΓΣΖ με αντίπαλο τη Νέα Σαλαμίνα. 1: Η Αλκή κέρδισε 2 βαθμούς, αλλά τιμωρήθηκε με αφαίρεση 41 βαθμών και έτσι στην τελική βαθμολογία αναγράφονται -39 βαθμοί. Συνολικά στατιστικά στην Α΄ κατηγορία Ο πίνακας που ακολουθεί παρουσιάζει τη συνολική πορεία της Αλκής στο πρωτάθλημα Α΄ κατηγορίας από το 1961 έως και το 2014. Η βαθμολογία είναι το άθροισμα της πραγματικής βαθμολογίας κάθε περιόδου, ανεξάρτητα από το σύστημα βαθμολόγησης. Χρησιμοποιώντας το σύγχρονο σύστημα βαθμολόγησης (Νίκη=3 Βαθμοί, Ισοπαλία=1 Βαθμός, Ήττα:0 βαθμοί) οι βαθμοί που εξασφαλίζει είναι 1211. Η περίοδος 1963-64, στην οποία το πρωτάθλημα διακόπηκε, δεν συμπεριλαμβάνεται. Η Αλκή πέτυχε τις περισσότερες νίκες (16) την περίοδο 1974-75. Ακολουθεί η περίοδος 1976-77 με 13 νίκες. Την περίοδο 2013-14 δεν πέτυχε καμία νίκη ενώ τις περιόδους 1999-00 και 2002-03 πέτυχε μία νίκη. Οι περισσότερες ισοπαλίες (14) σημειώθηκαν την περίοδο 1986-87. Την περίοδο 1999-00 δεν σημείωσε καμία ισοπαλία. Τις λιγότερες ήττες (5) σημείωσε την περίοδο 1974-75. Τις περισσότερες ήττες (25) δέχτηκε την περίοδο 1999-00. Τα περισσότερα τέρματα (57) σημείωσε την περίοδο 1974-75. Ακολουθεί η περίοδος 1967-68 με 56 τέρματα. Τα λιγότερα τέρματα (14) σημείωσε την περίοδο 2013-14, με την περίοδο 1972-73 (18) να ακολουθεί. Τα λιγότερα τέρματα (16) δέχτηκε την περίοδο 1974-75. Τα περισσότερα τέρματα (109) δέχτηκε την περίοδο 1999-00. Την καλύτερη αναλογία τερμάτων (+41) είχε την περίοδο 1974-75 και τη χειρότερη (-89) την περίοδο 1999-00. Τους περισσότερους βαθμούς (44) κέρδισε την περίοδο 1967-68 (σύστημα βαθμολόγησης 3-2-1). Με σύστημα βαθμολόγησης 3-1-0, τους περισσότερους βαθμούς κέρδισε την περίοδο 2011-12 (42). Συμμετοχές ανά κατηγορία Ο πίνακας που ακολουθεί παρουσιάζει τις συμμετοχές της ομάδας ανά εθνική κατηγορία του Συστήματος ποδοσφαιρικών πρωταθλημάτων Κύπρου καθώς και στις διοργανώσεις κυπέλλου. Ρεκόρ Η Αλκή κατέχει ένα σπάνιο παγκύπριο ρεκόρ στο Κύπελλο Κύπρου αφού προκρίθηκε σε προημιτελική φάση και πέρα (ημιτελικά, τελικούς) σε 15 διαδοχικές διοργανώσεις. Το Μάιο του 2014 η γενική συνέλευση του σωματείου αποφάσισε ότι η ομάδα, λόγω οικονομικών προβλημάτων, δεν μπορούσε να συμμετάσχει στο νέο πρωτάθλημα Β΄ κατηγορίας (είχε υποβιβαστεί δύο μήνες προηγουμένως από το πρωτάθλημα Α΄ κατηγορίας). Εις βάρος της ομάδας εκκρεμούσαν και εκδικασμένες υποθέσεις στη FIFA που πιθανόν να την έριχναν σε πιο χαμηλή κατηγορία. Έτσι, με επιστολή της προς την ΚΟΠ ημερομηνίας 6 Μαΐου 2014, η Αλκή ανακοίνωσε πως αποχωρεί από την ομοσπονδία. Η ανακοίνωση προς τα μέσα μαζικής ενημέρωσης έγινε από την ομοσπονδία. Πρώτο οίκημα της Αλκής ήταν ένα σπίτι στην Κωνσταντίνου Καλογερά. Τα εγκαίνια του οικήματος έγιναν στις 23 Απριλίου 1948 από το Δήμαρχο Λάρνακας, Λύσο Σανταμά. Ωστόσο, οι ιερείς της πόλης αρνήθηκαν να τελέσουν τον αγιασμό, κλήθηκε ο ιερέας του γειτονικού χωριού Περβόλια. Αργότερα, στον ιερέα επιβλήθηκε από την Ιερά Σύνοδο αργία ενός μηνός «για τέλεση ιεροπραξίας εκτός της ενορίας του».Στη συνέχεια η Αλκή χρησιμοποίησε ως οίκημα το ισόγειο του οδοντίατρου Πιεράκη απέναντι από τον «Περούτσιο» κοντά στο οίκημα που στεγάζεται σήμερα το σωματείο. Από το 1961 μέχρι το 2014 στεγαζόταν σε ιδιόκτητο οίκημα στην οδό Λουκή Ακρίτα. Η Αλκή δεν απέκτησε ποτέ ιδιόκτητη έδρα. Τα πρώτα πέντε χρόνια, αγωνιζόμενη στα πρωταθλήματα της ΚΕΠΟ, αρχικά αγωνιζόταν σε ένα χωράφι κοντά στα Διυλιστήρια Λάρνακας και στη συνέχεια μετέτρεψε σε γήπεδο ένα χωράφι, δίπλα από την Αλυκή Λάρνακας, στο οποίο τοποθετήθηκαν γκολπόστ. Μετά την ένταξη της στην ΚΟΠ, χρησιμοποίησε ως έδρα το Παλιό ΓΣΖ και στη συνέχεια χρησιμοποιούσε το Νέο ΓΣΖ. Για δύο περιόδους (2007-08, 2008-09) χρησιμοποίησε ως έδρα το Στάδιο Αμμόχωστος και για μια περίοδο (2010-11) το Στάδιο Αντώνης Παπαδόπουλος. Η Αλκή ήταν γνωστή και με το προσωνύμιο «Αθάνατη», λόγω του γεγονότος πως επιτύγχανε τις περισσότερες φορές να γλυτώνει και να μην υποβιβάζεται στη Β΄ κατηγορία. Η πιο κάτω λίστα περιλαμβάνει μερικούς από τους πιο σημαντικούς ποδοσφαιριστές που αγωνίστηκαν στην Αλκή Λάρνακας. Για περισσότερους παλαιούς ποδοσφαιριστές, δείτε Ποδοσφαιριστές Αλκής Λάρνακας. Η πιο κάτω λίστα περιλαμβάνει μερικούς από τους προπονητές της Αλκής Λάρνακας (όσοι έχουν εντοπιστεί). Ιβάνσεβιτς Ρατμίλο Ίλιε Ντουμιτρέσκου Καϊάφας Κώστας Κωνσταντίνου Μάριος Λάρκου Νεόφυτος Παπαδόπουλος Σταύρος Σουμ ΙτζάκΓια περισσότερους παλαιούς προπονητές, δείτε Προπονητές Αλκής Λάρνακας. Κύπελλο Κύπρου:Φιναλίστ (5): 1967, 1970, 1976, 1977, 1980Β΄ Κατηγορία:Πρωταθλήτρια (4): 1960, 1982, 2001, 2010 Γαβριηλίδης, Μιχάλης· Παπαμωυσέως, Στέλιος (2001). Ένας αιώνας Κυπριακό ποδόσφαιρο. Λευκωσία: Ο Συγγραφέας. ISBN 9963-8720-1-8. Μελετίου, Γιώργος (2011). Κυπριακό ποδόσφαιρο 1900-1960. Λευκωσία: Power Publishing. ISBN 978-9963-688-87-6. Παπαμωυσέως, Στέλιος (2013). Από την ενοποίηση... στ' αστέρια (Κυπριακό ποδόσφαιρο 1953-2013). Λευκωσία: Ο Συγγραφέας. Στεφανίδης, Γιώργος (2003). 40 χρόνια κυπριακές ομάδες στην Ευρώπη. Λευκωσία: Χαραυγή. ISBN 9963-8841-1-3. Στυλιανού, Πάμπος· Γεωργίου, Νεόφυτος (1988). Νέα Σαλαμίνα, 40 χρόνια πρωτοπόρας αθλητικής πορείας. Κύπρος: Νέα Σαλαμίνα Αμμοχώστου. Στυλιανού, Πάμπος (1998). 50 χρόνια Νέα Σαλαμίνα 1948-1998. Κύπρος: Νέα Σαλαμίνα Αμμοχώστου. ISBN 978-9963-8370-0-7. Κυριάκου, Άκης (13 Απριλίου 2013). «Έγινε 65 χρονών η «Αθάνατη» της Λάρνακας». sigmalive.com. Αρχειοθετήθηκε από το πρωτότυπο στις 3 Σεπτεμβρίου 2015. Ανακτήθηκε στις 3 Σεπτεμβρίου 2015. Χατζηχριστοδούλου, Πέτρος. «Ο θάνατος μιας... Αθάνατης». goal.philenews.com. Αρχειοθετήθηκε από το πρωτότυπο στις 8 Μαΐου 2014. Ανακτήθηκε στις 3 Σεπτεμβρίου 2015. «Η «Αθάνατη» που έγινε... θνητή». 24sports.com.cy. 7 Μαΐου 2014. Αρχειοθετήθηκε από το πρωτότυπο στις 8 Μαΐου 2014. Ανακτήθηκε στις 3 Σεπτεμβρίου 2015. «Αλκή: Όταν η «δύναμη» γεννήθηκε στις Φοινικούδες». balla.com.cy. 10 Απριλίου 2013. Αρχειοθετήθηκε από το πρωτότυπο στις 3 Σεπτεμβρίου 2015. Ανακτήθηκε στις 3 Σεπτεμβρίου 2015. Κυριάκου, Του Άκη (7 Φεβρουαρίου 2016). «Η ιστορία της Λάρνακας στο Μουσείο Γ.Σ.Ζ.». www.sigmalive.com. Αρχειοθετήθηκε από το πρωτότυπο στις 25 Μαΐου 2016. Ανακτήθηκε στις 25 Μαΐου 2016. Α΄ κατηγορία ποδοσφαίρου ανδρών Κύπρου Κύπελλο Κύπρου (ποδόσφαιρο ανδρών) Πορεία των κυπριακών ομάδων στα ευρωπαϊκά κύπελλα ποδοσφαίρου Ποδόσφαιρο στην Κύπρο Προφίλ στην ιστοσελίδα της Κυπριακής Ομοσπονδίας Ποδοσφαίρου «Στίχοι του ύμνου της Αλκής Λάρνακας». kithara.to. 3 Σεπτεμβρίου 2015. Αρχειοθετήθηκε από το πρωτότυπο στις 3 Σεπτεμβρίου 2015. Ανακτήθηκε στις 3 Σεπτεμβρίου 2015.